ΚΑΝΟΝΙΣΜΟΣ (ΕΟΚ) αριθ. 2073/92 ΤΟΥ ΣΥΜΒΟΥΛΙΟΥ της 30ής Ιουνίου 1992 για την προώθηση στην Κοινότητα και τη διεύρυνση των αγορών του γάλακτος και των γαλακτοκομικών προϊόντων

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,

την πρόταση της Επιτροπής (1)

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι η αγορά του γάλακτος και των γαλακτοκομικών προϊόντων επλήγη ιδιαιτέρως από τη συνεχή μείωση της κατανάλωσης ορισμένων γαλακτοκομικών προϊόντων στην Κοινότητα- ότι, λόγω της επιτακτικής ανάγκης να επιτευχθεί μια καλύτερη ισορροπία ανάμεσα στην προσφορά και τη ζήτηση, το Συμβούλιο αποφάσισε να παρατείνει την ισχύ του καθεστώτος συμπληρωματικής εισφοράς που έχει θεσπιστεί στον τομέα του γάλακτος και των γαλακτοκομικών προϊόντων και συγχρόνως να μειώσει τις συνολικές εγγυημένες ποσότητες που ορίζονται στο πλαίσιο του εν λόγω καθεστώτος με την επιφύλαξη αναθεώρησης βάσει της κατάστασης της αγοράς- ότι, για να βελτιωθεί η ανταγωνιστική θέση των γαλακτοκομικών προϊόντων, έχει επίσης προβλεφθεί να μειωθούν οι τιμές που αναφέρονται στον τίτλο Ι του κανονισμού (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργάνωσης των αγορών στον τομέα του γάλακτος και των γαλακτοκομικών προϊόντων (4)-

ότι ειδικά μέτρα που ενθαρρύνουν την κατανάλωση στην Κοινότητα και τη διεύρυνση των αγορών του γάλακτος και των γαλακτοκομικών προϊόντων δύνανται να συμβάλλουν και στην αποκατάσταση μιας καλύτερης ισορροπίας της αγοράς ενισχύοντας τη ζήτηση-

ότι οι διατάξεις που προβλέπονται στον παρόντα κανονισμό έχουν τον ίδιο στόχο με εκείνες του κανονισμού (ΕΟΚ) αριθ. 1079/77 του Συμβουλίου της 17ης Μαΐου 1977 περί εισφοράς συνυπευθυνότητας και μέτρων προς διεύρυνση των αγορών στον τομέα του γάλακτος και των γαλακτοκομικών προϊόντων (5)- ότι δεν είναι επομένως αναγκαίο να παραταθεί η εφαρμογή του εν λόγω κανονισμού-

ότι στόχος των εν λόγω διατάξεων είναι να αποκαταστήσουν μια καλύτερη ισορροπία στην αγορά των γαλακτοκομικών προϊόντων- ότι οι δαπάνες που θα προκύψουν από τα ειδικά μέτρα θα πρέπει επομένως να θεωρηθούν ως παρέμβαση κατά την έννοια του άρθρου 3 του κανονισμού (ΕΟΚ) αριθ. 729/70 του Συμβουλίου της 21ης Απριλίου 1970 για τη χρηματοδότηση της κοινής γεωργικής πολιτικής (6),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Θεσπίζονται μέτρα για την προώθηση της κατανάλωσης στην Κοινότητα και τη διεύρυνση των αγορών του γάλακτος και των γαλακτοκομικών προϊόντων, σύμφωνα με τη διαδικασία που αναφέρεται στο άρθρο 4.

2. Τα μέτρα τα οποία αναφέρονται στην παράγραφο 1 είναι τα εξής:

α) η διάδοση στην Κοινότητα των υπαρχουσών γνώσεων κυρίως όσον αφορά τις θρεπτικές ιδιότητες του γάλακτος και των γαλακτοκομικών προϊόντων-

β) οι έρευνες οι σχετικές κυρίως με τις θρεπτικές πλευρές του γάλακτος και των γαλακτοκομικών προϊόντων-

γ) οι δράσεις διαφήμισης και προώθησης στην Κοινότητα της κατανάλωσης του γάλακτος και των γαλακτοκομικών προϊόντων-

δ) οι μελέτες αγοράς οι οποίες έχουν ως αντικείμενο τη διεύρυνση των αγορών του γάλακτος και των γαλακτοκομικών προϊόντων.

Άρθρο 2

Η Επιτροπή κοινοποιεί κάθε χρόνο στο Συμβούλιο, πριν από την 1η Απριλίου, το πρόγραμμα των μέτρων τα οποία προτίθεται να λάβει στη διάρκεια της επομένης περιόδου εμπορίας.

Για να καταστεί δυνατός ο προγραμματισμός των μέτρων, η Επιτροπή δύναται να συμβουλεύεται κυρίως ειδικευμένους οργανισμούς σε θέματα μελέτης αγοράς και διαφήμισης καθώς και ινστιτούτα έρευνας.

Άρθρο 3

Οι δαπάνες που προκύπτουν από τα μέτρα που αναφέρονται στο άρθρο 1 θεωρούνται ως παρεμβάσεις κατά την έννοια του άρθρου 3 του κανονισμού (ΕΟΚ) αριθ. 729/70.

Άρθρο 4

Οι λεπτομέρειες εφαρμογής του παρόντος κανονισμού καθορίζονται σύμφωνα με τη διαδικασία που προβλέπεται στο άρθρο 30 του κανονισμού (ΕΟΚ) αριθ. 804/68.

Άρθρο 5

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1993.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 30 Ιουνίου 1992.

Για το Συμβούλιο

Ο Πρόεδρος

Arlindo MARQUES CUNHA

(1) ΕΕ αριθ. C 337 της 31. 12. 1991, σ. 47.(2) ΕΕ αριθ. C 94 της 13. 4. 1992.(3) ΕΕ αριθ. C 98 της 21. 4. 1992, σ. 22.(4) ΕΕ αριθ. L 148 της 28. 6. 1968, σ. 13. Κανονισμός που τροποποιήθηκε τελευταία από τον κανονισμό (ΕΟΚ) αριθ. 2071/92 (Βλέπε σελίδα 64 της παρούσας Επίσημης Εφημερίδας).(5) ΕΕ αριθ. L 131 της 26. 5. 1977, σ. 6. Κανονισμός που τροποποιήθηκε τελευταία από τον κανονισμό (ΕΟΚ) αριθ. 1374/92 (ΕΕ αριθ. L 147 της 29. 5. 1992, σ. 3).(6) ΕΕ αριθ. L 94 της 28. 4. 1970, σ. 13. Κανονισμός που τροποποιήθηκε τελευταία από τον κανονισμό (ΕΟΚ) αριθ. 2048/88 (ΕΕ αριθ. L 185 της 15. 7. 1988, σ. 1).